**Jovenel Moïse** [ʒovɛnɛl mɔiz] (26. kesäkuuta 1968 Trou-du-Nord, Haiti – 7. heinäkuuta 2021 Pétion-Ville, Haiti) oli haitilainen liikemies ja poliitikko, joka nousi vuonna 2017 Haitin presidentiksi. Hänellä ei ollut aiempaa kokemusta politiikasta, mutta hän oli presidentti Michel Martellyn valitsema seuraajaehdokas. Moïse oli tehnyt uraa liike-elämässä ja perustanut useita yrityksiä. Hänen maatalousprojektinsa loi Haitiin tuhansia uusia työpaikkoja, mutta hänet murhattiin 7. heinäkuuta 2021.

Nuoruus ja opiskelu
-------------------

Jovenel Moïse syntyi vuonna 1968 Trou-du-Nordissa. Hänen isänsä Etienne Moïse oli mekaanikko ja maanviljelijä ja hänen äitinsä Lucia Bruno ompelija. Moïset muuttivat heinäkuussa 1974 Port-au-Princeen, missä Jovenel kävi koulunsa.

Moïse kävi haitilaista yksityistä Quisqueya-yliopistoa, missä hän opiskeli politiikan tutkimusta. Hän muutti vuonna 1996 Port-de-Paix’hen tavoitteenaan kehittää Haitin takamaita.

Liikemiehenä
------------

Moïse perusti Port-de-Paix’ssä ensimmäisen yrityksensä JOMAR Auto Partsin. Samana vuonna hän perusti 10 hehtaarin kokoisen banaanitilan Nord-Ouestin departementtiin. Moïse tajusi pian alueen vesiongelman ja alkoi tutkimaan ratkaisua pulmaan. Hän teki yhteistyötä portauprinceläisen Culligan-nimisen yrityksen kanssa ja aukaisi vuonna 2001 vedenkäsittelylaitoksen, joka jakaa juomavettä Nord-Ouestissä ja Nord-Estissä.

Moïse liittyi vuonna 2004 Nord-Ouestin kauppa- ja teollisuuskamariin, ja hänet valittiin pian kamarin presidentiksi. Hänestä tuli myöhemmin koko Haitin kauppa- ja teollisuuskamarin pääsihteeri, ja vuonna 2007 hän oli perustamassa Haitian Energy Companyä ja vuonna 2012 Agrtirans-yritystä, joka loi Haitin ensimmäisen maatalouden vapaakauppa-alueen. Agritansin avulla luotu Nourribio-projekti on työllistänyt melkein 3 000 ihmistä suoraan.

Nousu presidentiksi
-------------------

Moïsella ei ollut minkäänlaista poliittista kokemusta, kun Haitin presidentti Michel Martelly valitsi hänet vuonna 2015 perustamansa Haitin Tèt Kale -puolueen presidenttiehdokkaaksi. Moïse lupasi kampanjassaan tukea Haitin koulutusta, terveydenhuoltoa, energiauudistusta, luoda kestäviä työpaikkoja, suojella ympäristöä ja kehittää maasta ekoturismin ja maatilamatkailun kohdemaan.

Moïse voitti lokakuun 2015 presidentinvaalien ensimmäisen kierroksen. Toista kierrosta siirrettiin useaan kertaan, kun vastustajat valittivat petoksesta, vaikka kansainväliset tarkkailijat pitivätkin vaaleja reiluina. Useiden peruutusten jälkeen vaalikomissio päätti uusien vaalien järjestämisestä. Marraskuun 2016 vaaleissa Moïse sai jo ensimmäisella kierroksella noin 55 prosenttia äänistä. Lähin vastustaja Jude Célestin jäi 19,5 prosenttiin. Moïse aloitti virkakautensa helmikuussa 2017. Oppositio kuitenkin edelleen kyseenalaisti vaalituloksen rehellisyyden ja järjesti virkaanastujaistenkin yhteydessä mielenosoituksia parlamenttitalon edessä.

Haitin presidenttinä
--------------------

Levottomuudet ja epävakaus Haitissa ovat jatkuneet ajoittain kärjistyen. Syyskuussa 2019 levottomuudet taas kiihtyivät; protestoijat valtasivat poliisiaseman ja ryöstelivät kauppoja. Presidentti Jovenel Moisen eroa vaadittiin. Kesäkuussa 2019 Haitin korkein hallinto-oikeus oli julkaissut raportin, jonka mukaan presidentti Moise oli ollut keskeinen henkilö Venezuelasta saatujen kehitysapurahojen väärinkäytössä. Presidentti kiisti korruption ja kieltäytyi eroamasta sanoen, ettei suostu jättämään maataan "aseellisten jengien ja huumekauppiaiden haltuun.

Heinäkuussa 2019 Moïse nimesi maan pääministeriksi Fritz-William Michelin, joka oli jo neljäs pääministeri Moisen tuolloin vasta kaksi ja puoli vuotta kestäneen valtakauden aikana. Edellinen pääministeri oli eronnut, koska ei saanut hallitukselleen maan parlamentin hyväksyntää.

Kuolema
-------

Moïse surmattiin kotonaan 7. heinäkuuta 2021. Haitin pääministeri Claude Joseph vahvisti Jovenel Moïsen kuoleman. Presidentti Moïse ammuttiin kotiinsa, ja hän kuoli saamiinsa vammoihin. Hänen vaimonsa Martine Moïse haavoittui.

Haitin turvallisuusjoukot saivat osan tekijöistä kiinni seuraavana päivää murhasta. Poliisijohtajan mukaan poliisit joutuivat kiinniotettaessa tulitaisteluun, jossa neljä epäiltyä kuoli. Kaksi heistä saatiin kiinni. Haitin Washingtonin-suurlähettilään Bocchit Edmondin mukaan surmaajat olivat esittäytyneet Yhdysvaltain huumepoliisin DEA:n agenteiksi. Haitin pääministeri Claude Joseph puolestaan sanoi surmaajien olleen ulkomaalaisia.

Lähteet
-------

1. ↑  Clymans, Guy: Wie is President Jovenel Moïse?  27.3.2017. Vlaams Haïti Overleg. Viitattu 16.2.2019. (hollanniksi)
2. 1 2 3 4  Biography of Jovenel Moise, President Elect of Haiti Haitian American Community Association. Viitattu 16.2.2019. (englanniksi)
3. 1 2 3  Five Things You Should Know About Haiti’s New President NewsAmericasNow.com. Viitattu 16.2.2019. (englanniksi)
4. ↑  Robles, Frances: President-Elect Jovenel Moïse of Haiti Vows to Create Plan to Channel Aid *NYTimes.com*.  30.11.2016. The New York Times Company. Viitattu 16.2.2019. (englanniksi)
5. ↑  Robles, Frances: Haiti: Jovenel Moise confirmed winner of presidential election *NYTimes.com*.  30.11.2016. BBC. Viitattu 16.2.2019. (englanniksi)
6. ↑  Guyler Delva, Joseph & Brice Makini: Businessman Jovenel Moise takes office as president of Haiti  8.2.2017. Reuters. Viitattu 16.2.2019. (englanniksi)
7. ↑  Moise sworn in as new Haiti president *bbc.com*.  7.2.2017. Viitattu 9.1.2020. (englanniksi)
8. ↑  Haitin levottomuudet kiihtyneet – ryöstelevät protestoijat vaativat presidentin eroa *Yle Uutiset*. Viitattu 9.1.2020.
9. ↑  Haiti’s president names a new prime minister, his fourth in less than three years *France 24*.  23.7.2019. Viitattu 9.1.2020. (englanniksi)
10. ↑  Uppgifter: Haitis president Jovenel Moïse mördad *aftonbladet.se*. Viitattu 7.7.2021. (ruotsiksi)
11. ↑  Katriina Töyrylä: Haitin presidentti Jovenel Moise murhattiin *YLE Uutiset*.  7.7.2021. Viitattu 7.7.2021.
12. ↑  Jussi Nurminen & Kai Jääskeläinen: Haitin presidentin surmaajat tekeytyivät huumepoliiseiksi – kaksi epäiltyä otettu kiinni, neljä kuoli taistelussa turvallisuusjoukkojen kanssa *Yle Uutiset*.  8.7.2021. Yleisradio. Viitattu 8.7.2021.

Aiheesta muualla
----------------

* Kuvia tai muita tiedostoja aiheesta **Jovenel Moïse** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat

 |
|  |
| Muut | 
* IdRef

 |

 |